Laura Švilpaitė

**Laura Švilpaitė** (g. 1994 m. sausio 7 d. Vilniuje) – Lietuvos gimnastė, Lietuvos gimnastikos sporto rinktinės narė, Lietuvos sportinės gimnastikos čempionatų, tarptautinių varžybų nugalėtoja, 2012 m. vasaros olimpinių žaidynių dalyvė, sportinės gimnastikos trenerė.

## Biografija
Mama Natalija Švilpienė, buvusi profesionali akrobatė.

Baigė Vilniaus Gerosios Vilties vidurinę mokyklą. Lietuvos edukologijos universiteto Sporto ir sveikatos fakulteto kūno kultūros specialybės aerobikos (aerobinės gimnastikos) kaip sporto šakos specializacijos studentė.

Netekėjusi.

## Sportinė veikla
Sportuoja nuo 1998 m. Nuo penkerių metų pradėjo važinėti į treniruočių stovyklas ir varžybas. 2006, 2007 ir 2010 metų Mstislavo Rostropovičiaus labdaros ir paramos fondo individualios paramos laimėtoja.

Pirmoji trenerė – Irina Katinienė. Kiti treneriai –  Mindaugas Katinas, Inga Levanienė, Vasilijus Gavrinas.

2005 m. būdama penktokė, tapo nugalėtoja merginų varžybose Lietuvos sportinės gimnastikos čempionate pagal nacionalinę programą. 
Treniravosi olimpinės čempionės Nellie Kim mokykloje JAV. 

2006 m. Belgijoje vykusiose tradicinėse "Coupe Avenir 2006" sportinės gimnastikos tarptautinės varžybose daugiakovės varžybose tapo nugalėtoja (surinko 53,950 balo), aplenkusi 36 varžoves. Be pergalės daugiakovėje Laura Švilpaitė iškovojo tris pergales ir ant atskirų prietaisų - pirmavo pratimuose ant buomo (14,300), laimėjo varžybas lygiagrečių (13,000) bei laisvuosiuose pratimuose (13,725). Atraminio šuolio rungtyje surinkusi 13,000 balų buvo ketvirta.

2009 m. X Europos jaunimo (iki 17 metų) vasaros  olimpiniame festivalyje Tamperėje (Suomija) daugiakovėje užėmė 5 vietą. Pratimuose ant buomo – 4 vieta (iš 78 dalyvių), iki medalio trūko 0,005 balo; surinko 13,775 balo. Daugiakovės finale Lietuvos atstovė Laura Švilpaitė užėmė 8 vietą (53,600 b.). Atrankos varžybose užėmė 3 vietą tarp 80 dalyvių. Komandų varžybose Lietuvos atstovės - L. Švilpaitė, Melita Česnavičiūtė ir Greta Nevedomskaitė užėmė 14 vietą

2010 m. Roterdame (Olandija) vykusio 42-ojo pasaulio sportinės gimnastikos čempionato moterų daugiakovės atrankos varžybose  užėmė 44 vietą: 4 rungtyse surinko 52,665 balo (iki finalo trūko 1,901 balo); pratimuose ant lygiagrečių buvo 35-a (187 dalyvės), laisvuosiuose pratimuose - 72-a (184), pratimuose ant buomo - 98-a (189), o atraminio šuolio rungtyje - 108-a (186).  

2011 m. Europos čempionate nedalyvavo, nes nebuvo tinkamai pasirengusi (dėl ligos negalėjo treniruotis visą mėnesį).

2012 metų sausio mėn. Londone surengtų gimnastikos atrankos į olimpiadą varžybų daugiakovėje užėmė 56 vietą (aukščiausią - 50 vietą - užėmė atlikdama pratimus ant lygiagrečių), 4 rungtyse surinkusi 49,698 balo, iškovojo kelialapį į Londono olimpines žaidynes. 

2012 m. vasaros olimpinėse žaidynėse užėmė 50 vietą daugiakovės kvalifikacijoje (80 vieta atraminiuose šuoliuose, 39 vieta pratimuose ant lygiagrečių, 71 vieta ant buomo, 64 vieta laisvųjų pratimų pasirodyme).

2013 m. Belgijoje vykusio 44-ojo pasaulio sportinės gimnastikos čempionato moterų atraminio šuolio atrankos varžybose tarp 106 dalyvių kaip Lietuvos atstovė užėmė 67-ąją vietą (13,416 balo). Laisvuosiuose pratimuose tarp 105 dalyvių buvo 70-a (12,000 balų), o pratimuose ant buomo - 71-a (11,633 balo) tarp 111 dalyvių. 

Nuo 2014 m. rugsėjo mėn. Vilniaus sportinės gimnastikos klubo „SKRYDIS“ trenerė.

## Pasiekimai
*2005 m. Belgijoje vykusiame tarptautiniame "Coupe Avenir" sportinės gimnastikos turnyre, dalyvaudama amžiumi vyresnių sportininkių varžybose, iškovojo 1 vietą pratime ant lygiagrečių

*2005 m. Olandijoje vykusiame planetos jaunių akrobatinių šuolių čempionate iškovojo bronzos medalį
* trejus metus iš eilės laimėjo JAV vykstančias “Metroplex” sportinės gimnastikos varžybas 
* 2007 m. Dalase (JAV) vykusiose tarptautinėse moterų sportinės gimnastikos varžybose "Metroplex Challenge 2007" kaip Lietuvos atstovė Jaunimo elito grupėje užėmė 2 vietą
*2008 m. tarptautiniame Michailo Voronino vardo sportinės gimnastikos turnyre Maskvoje pateko į finalus ir iškovojo dvi trečiąsias vietas pratimuose ant lygiagrečių ir buomo; daugiakovėje užėmė 5 vietą  tarp 20 varžovių 
* 2008 m. Europos jaunimo čempionatas Klermone: daugiakovė – 29 vieta, lygiagretės – 10 vieta
* 2010 m. Pasaulio čempionatas - 40 vieta
* 2011 m. Pasaulio čempionatas (Tokijuje, Japonija) - 125 vieta (4 rungtyse surinko 46,132 balo); pratimuose ant lygiagrečių buvo 147 vieta (iš 181 dalyvių), laisvuosiuose pratimuose - 159 vieta (191), pratimuose ant buomo - 167 vieta (194), o atraminio šuolio rungtyje - 173 vieta (191)
* 2012 m. Olimpinės žaidynės: 
**Daugiakovė - 50 vieta tarp 60 dalyvių (surinko 50,299 balo)
**Atraminis šuolis - 18 vieta tarp 18 dalyvių (11,933 balo) 
**Pratimai ant lygiagrečių - 39 vieta tarp 79 dalyvių (13,500 balo)
**Laisvieji pratimai -  62 vieta tarp 82 dalyvių (12,666 balo)
**Pratimai ant buomo - 71 vieta tarp 83 dalyvių (11,900 balo)

## Apdovanojimai
* 2005 m. MAXIMA "Jaunųjų talentų" konkurso nugalėtoja, stipendininkė

## Šaltiniai